CELEX: 32021D1180
Language: sk
Date: 2021-07-13 00:00:00
Title: Rozhodnutie Rady (EÚ) 2021/1180 z 13. júla 2021 o pozícii, ktorá sa má v mene Európskej únie zaujať v písomnom postupe účastníkmi dohody o štátom podporovaných vývozných úveroch, pokiaľ ide o prijatie rozhodnutia o zmene ustanovení o obchodných referenčných úrokových sadzbách dohody

19.7.2021   
               
               
                  SK
               
               
                  Úradný vestník Európskej únie
               
               
                  L 256/97
               
            
         ROZHODNUTIE RADY (EÚ) 2021/1180
         z 13. júla 2021
         o pozícii, ktorá sa má v mene Európskej únie zaujať v písomnom postupe účastníkmi dohody o štátom podporovaných vývozných úveroch, pokiaľ ide o prijatie rozhodnutia o zmene ustanovení o obchodných referenčných úrokových sadzbách dohody
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Usmernenia uvedené v dohode o štátom podporovaných vývozných úveroch (ďalej len „dohoda“) vypracované v rámci Organizácie pre hospodársku spoluprácu a rozvoj sa uplatňujú v Únii na základe nariadenia Európskeho parlamentu a Rady (EÚ) č. 1233/2011 (1).
                  
               
                     (2)
                  
                  
                     Podľa článku 63 dohody by účastníci dohody (ďalej len „účastníci“) mali pravidelne prehodnocovať systém určovania obchodných referenčných úrokových sadzieb (ďalej len „sadzby CIRR“) s cieľom zabezpečiť, aby oznamované sadzby odrážali existujúce trhové podmienky a spĺňali ciele, ktorých dosiahnutie sa stanovením týchto sadzieb sledovalo. Toto prehodnocovanie by sa malo týkať aj marže, ktorá sa pripočítava pri uplatňovaní uvedených sadzieb.
                  
               
                     (3)
                  
                  
                     Účastníci majú písomným postupom rozhodnúť o pripravovanom rozhodnutí o zmene ustanovení o sadzbách CIRR uvedených v prílohe XVI k dohode.
                  
               
                     (4)
                  
                  
                     Pripravované rozhodnutie o reforme ustanovení o sadzbách CIRR by malo zabezpečiť väčšiu súdržnosť politík a zosúladiť postupy poskytovania úverov, čím sa posilnia rovnaké podmienky medzi účastníkmi. Okrem toho by rozhodnutie malo priblížiť pevné úrokové sadzby ponúkané v rámci štátom podporovaných vývozných úverových transakcií trhovým sadzbám a zabezpečiť, aby tieto pevné úrokové sadzby boli lepšie prispôsobené podmienkam na súkromnom finančnom trhu. Prechodné obdobie dvoch rokov by malo agentúram pre vývozné úvery poskytnúť čas na prijatie a oznámenie nových usmernení.
                  
               
                     (5)
                  
                  
                     Je vhodné stanoviť pozíciu, ktorá sa má zaujať v mene Únie o rozhodnutí, ktoré sa má prijať účastníkmi v písomnom postupe, keďže plánované rozhodnutie o zmene ustanovení o sadzbách CIRR bude pre Úniu záväzné a môže rozhodujúcim spôsobom ovplyvniť obsah práva Únie podľa článku 2 nariadenia (EÚ) č. 1233/2011,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v písomnom postupe účastníkmi dohody o štátom podporovaných vývozných úveroch, pokiaľ ide o prijatie rozhodnutia o zmene ustanovení o obchodných referenčných úrokových sadzbách, je založená na návrhu rozhodnutia účastníkov dohody (2).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 13. júla 2021
            
               
                  Za Radu
               
               
                  predseda
               
               A. ŠIRCELJ
            
         
         
            (1)  Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).
         
            (2)  Pozrite dokument ST 10046/21 na http://register.consilium.europa.eu.